ปฏิรูปกันบ้างหรือยังขี่พายุ ทะลุฟ้า
“ตอนนี้ ทุกอย่างดีขึ้น ถ้าบอกรัฐบาลผมไม่ดี วันหน้าก็ไม่เหลือใครดีแล้ว...”
7 ส.ค. 2558

“ตอนนี้ ทุกอย่างดีขึ้น ถ้าบอกรัฐบาลผมไม่ดี วันหน้าก็ไม่เหลือใครดีแล้ว…”
ท่านนายกฯตู่ พล.อ.ประยุทธ์ จันทร์โอชา บอกไว้หยกๆ เมื่อเร็วๆ นี้ ท่านรับประกันว่ารัฐมนตรีของท่านดีทุกคน ใครจะมาพูดว่าตำหนิง่ายๆ คงจะไม่ได้
และการที่ท่านบอกว่า “วันหน้าก็ไม่เหลือใครดีแล้ว” ก็คงจะหมายถึงว่า รัฐบาลที่ท่านแต่งตั้งเข้ามาชุดนี้ คงจะเป็นชุดที่ดีที่สุด หาใครเสมอเหมือนไม่ได้แล้ว
เกิดคำถามมากมายเลยกับคำพูดนายกรัฐมนตรีคำนี้
ในคำถามแรกเลยก็คือ การจะบอกว่า รัฐบาลชุดไหนดีหรือไม่ดี ตัวเองชมตัวเอง มันจะงามหรือ ควรรอให้คนอื่นมาชม มันจะไม่ดีกว่าหรือ
คำถามต่อมาก็คือ ถ้ารัฐบาลท่านเป็นรัฐบาลที่ดีจริง ทำไมถึงมีเสียงให้ปรับครม.กันระงมเซ็งแซ่เช่นนี้ โดยเฉพาะทีมรัฐมนตรีเศรษฐกิจ
คำสัญญาเรื่องปฏิรูป 11 ด้านล่ะ มันไปถึงไหนกันแล้ว
ลองทบทวนกันดูดีๆ เถอะครับ มันมีการปฏิรูปด้านใด ก้าวหน้าไปบ้างแล้ว หรือยังหยุดนิ่งอยู่กับที่ ในช่วงเวลา 1 ปีกับ 2 เดือนกว่าที่ผ่านมานี้
เรื่องการเมืองการปกครอง หรือการปฏิรูปรัฐธรรมนูญ ที่ก็ยังเลอะๆ อยู่เช่นเดิม ไม่ต้องเอามาพูดถึงกันก็ได้
แต่เรื่องที่จะเป็นอนาคตของประเทศและเกี่ยวพันกับชีวิตความเป็นอยู่ของประชาชนทั้งประเทศ อย่างเช่น โครงสร้างพื้นฐานระบบราง และระบบบริหารจัดการน้ำนี่สิ…
ไม่เห็นว่าจะมีอะไรขยับเขยื้อนตรงไหน
รถไฟฟ้าหลากสี 10 สาย หรือรถไฟความเร็วสูง ความเร็วปานกลาง มันคงจะยากหน่อย เพราะเป็นเรื่องริเริ่มใหม่ และต้องใช้เงินมหาศาล
เลิกหวังเรื่องนี้กับรัฐบาลที่ท่านเออเองอวยเองซะเถอะ
แต่ไอ้เรื่องพื้นๆ เช่น รถไฟทางคู่ ชนิดทำไป-ออกแบบไป (ดีไซน์-บิ้ลท์) ยังได้เลยนี่สิ จนบัดนี้แล้ว ก็ยังไม่เห็นวี่แววแต่อย่างใด
ไม่ใช่ว่าประเทศไทย ไม่เคยมีประสบการณ์การก่อสร้างด้านนี้มาก่อนนะครับ ยากกว่านี้อย่างเช่นอีสเทิ์รน ซีบอร์ด ที่ต้องมีทั้งท่าเรือ นิคมอุตสาหกรรม ระบบสาธารณูปโภคน้ำไฟ เครือข่ายคมนาคมขนส่ง ก็ยังทำมาแล้วเลย
งานรถไฟทางคู่ที่ไม่มีอะไรสลับซับซ้อนน่ะ เด็กๆ จังเลย
เรื่องระบบบริหารจัดการน้ำ ท่านเข้ามาท่านก็บอกว่า ท่านจะไม่ทำโครงการใหญ่ ท่านจะทำแต่โครงการเล็ก เพราะโครงการใหญ่ มันจะโกงกินกัน
ต่อมาก็มีข่าวว่า ท่านฮึดจะทำโครงการใหญ่บ้างเหมือนกัน รัฐบาลเก่าคิดไว้เดิม 3.5 แสนล้านบาท ท่านคิดจะทำใหม่ตั้ง 9 แสนล้านบาทแน่ะ
แต่แล้วก็หายไป จนมาบัดนี้ ไม่ได้ลงมือทำอะไรซักกะอย่างเลย
ช่วงสมัยของท่านมาเจอฝนแล้ง มันก็โจทย์เดียวกับน้ำท่วมแหละ คือต้องมีแหล่งเก็บกักน้ำและแหล่งระบายน้ำ อาทิ เขื่อน อ่างเก็บน้ำ คูคลองทั้งตามธรรมชาติ และคลองขุด
ยามหน้าน้ำก็กักเก็บ ยามหน้าแล้งก็ปล่อยระบายน้ำออกมา
ปีหน้าไม่รู้จะเจอน้ำท่วมหรือน้ำแล้งกันอีก แต่ที่แน่ๆ มันก็ผ่านเลยไปอีก 1 ปี โดยไม่มีการริเริ่มปฏิรูประบบบริหารจัดการน้ำแต่อย่างใด
ซึ่งก็รวมทั้งการปฏิรูปในด้านอื่นๆ อีกด้วย
จะขอเวลาปฏิรูป 11 ด้านกันอีกกี่สิบปีล่ะจ๊ะ ถึงจะเป็นที่พอใจพระเดชพระคุณท่าน
 
 